2.10 การควบคุมภายใน

บริษัทฯ มีการพัฒนาระบบการควบคุมภายในมาเป็นเวลาหลายปี
โดยมีวัตถุประสงค์เพื่อปรับปรุงประสิทธิภาพในการดำเนินกิจการควบคู่ไปกับการป้องกันและค้นหาความบกพร่องและความผิดพลาดที่เกิดขึ้น
แม้ว่าระบบการควบคุมภายในของบริษัทฯจะเป็นที่น่าพอใจในระดับหนึ่ง แต่คณะกรรมการตรวจสอบ
คณะกรรมการบริษัทฯ และฝ่ายจัดการก็ยังพยายามที่จะพัฒนาระบบให้ดีขึ้นต่อไป
โครงสร้างการควบคุมภายในของบริษัทฯ แบ่งออกเป็น 3 ระดับดังต่อไปนี้

1.  คณะกรรมการตรวจสอบ

คณะกรรมการตรวจสอบประกอบไปด้วย กรรมการ 3 ท่าน ได้แก่ผู้ช่วยศาสตราจารย์วัธนี
พรรณเชษฐ์ ศาสตราจารย์กิตติคุณสุภาพรรณ รัตนาภรณ์ และศาสตราจารย์ลี จิ เลน
เป็นกรรมการอิสระจากภายนอก ซึ่งเป็นตัวแทนของสาธารณะชน
มีหน้าที่สอดส่องดูแลการดำเนินการของบริษัทฯ
และบริษัทในเครือโดยผ่านฝ่ายตรวจสอบภายในของบริษัทฯ
โดยเฉพาะอย่างยิ่งรายการระหว่างกันของบริษัทฯ กับบริษัทอื่นๆ ที่เกี่ยวโยงในเครือเดลต้า

2.  ฝ่ายตรวจสอบภายใน

บริษัทฯ ได้จัดตั้งฝ่ายตรวจสอบภายในขึ้นในปี 2542 เพื่อทำงานร่วมกับคณะกรรมการตรวจสอบ
โดยมีการวางระบบตรวจสอบและรายงานเพื่อการควบคุมที่ดี
อันประกอบไปด้วยการประเมินความเสี่ยงที่เกิดจากปัจจัยทั้งภายนอกและภายในอันจะมีผลต่อบริษัทฯ
ทั้งในแง่ของการเจริญเติบโต ความสามารถในการทำกำไร
และสถานภาพทางการเงินทั้งในปัจจุบันและอนาคตของบริษัทฯ
การประเมินความเสี่ยงจากสภาพแวดล้อมของการตรวจสอบภายในบริษัทฯ รวมถึงระบบต่างๆ
ภายในบริษัทฯ ทั้งในการผลิตและการจัดการ จุดควบคุมของการจัดการจะรวมถึงลูกหนี้การค้า
เจ้าหนี้การค้า การเก็บสินค้า การสั่งซื้อวัตถุดิบ การนำเข้าและส่งออก การลงบัญชี
รายการทรัพย์สิน การวิเคราะห์ต้นทุนการผลิต และบุคลากร

3.  การประเมินผลด้วยตนเอง

บริษัทได้จัดตั้งกลุ่มผู้บริหารเพื่อดำเนินการประเมินความเสี่ยงที่อาจจะมีผลกระทบอย่างรุนแรงกับบริษัทฯ
และดำเนินการป้องกันไว้ล่วงหน้า โดยมีผู้รับผิดชอบติดตามความเสี่ยงเหล่านั้นทุกหกเดือน

ฝ่ายจัดการและคณะกรรมการตรวจสอบเชื่อมั่นว่าระบบการตรวจสอบภายในของบริษัทฯ
ที่ถูกจัดตั้งขึ้นอย่างเหมาะสมจะนำองค์กรไปในทางที่ดีขึ้น

รายงานคณะกรรมการตรวจสอบ

คณะกรรมการตรวจสอบประกอบด้วยกรรมการอิสระ 3 ท่านโดยมีผู้ช่วยศาสตราจารย์วัธนี
พรรณเชษฐ์ เป็นประธานคณะกรรมการตรวจสอบ ศาสตราจารย์กิตติคุณสุภาพรรณ รัตนาภรณ์
และศาสตราจารย์ลี จิ เลนเป็นกรรมการตรวจสอบ
และมีผู้จัดการฝ่ายตรวจสอบภายในเป็นเลขานุการของคณะกรรมการตรวจสอบ

ในการปฏิบัติหน้าที่สำหรับงวดบัญชีสิ้นสุด ณ วันที่ 31 ธันวาคม 2549
คณะกรรมการตรวจสอบมีการประชุมทั้งหมด 11 ครั้ง
และได้ปฏิบัติหน้าที่ตามที่กำหนดไว้ในกฏบัตรคณะกรรมการตรวจสอบของบริษัทฯ
ซึ่งสรุปประเด็นสำคัญได้ดังต่อไปนี้

1.  สอบทานระบบการควบคุมภายในกับผู้สอบบัญชีและผู้ตรวจสอบภายในของบริษัทฯ
    โดยคณะกรรมการตรวจสอบได้ให้ข้อสังเกต และข้อเสนอแนะตามที่เห็นสมควร

2.  สอบทานและประเมินผลการปฏิบัติงานของฝ่ายตรวจสอบภายใน
    ตั้งแต่การวางแผนการตรวจสอบ การปฏิบัติงานตรวจสอบ การรายงานผลการตรวจสอบ
    และการติดตามผล
    โดยคณะกรรมการตรวจสอบได้ให้ข้อเสนอแนะเพื่อปรับปรุงให้การตรวจสอบภายในมีประสิทธิภาพยิ่งขึ้น

3.  ประชุมกับผู้สอบบัญชีเพื่อสอบทาน
    และให้ความเห็นชอบงบการเงินทั้งรายไตรมาสและประจำปีของบริษัทฯอย่างอิสระ
    แล้วนำเสนอคณะกรรมการบริษัทฯ

4.  สอบทานว่าบริษัทฯได้ปฏิบัติตามกฎหมายและข้อกำหนดที่เกี่ยวข้อง

5.  พิจารณาการเปิดเผยข้อมูลอย่างเพียงพอของบริษัทฯในรายการที่เกี่ยวโยงกันหรือรายการที่อาจมีความขัดแย้งทางผลประโยชน์

6.  พิจารณาและเสนอแต่งตั้งผู้สอบบัญชีของบริษัทฯต่อคณะกรรมการบริษัทฯรวมทั้งค่าตอบแทนของผู้สอบบัญชี

คณะกรรมการตรวจสอบมีความเห็นว่า ผู้บริหารของบริษัทฯ
ให้ความสำคัญอย่างยิ่งต่อการดำเนินงานตามแนวทางการกำกับดูแลที่ดีของตลาดหลักทรัพย์แห่งประเทศไทยและการมีระบบควบคุมภายในที่มีประสิทธิภาพ
รวมทั้งมีความมุ่งมั่นในการบริหารงานด้วยความระมัดระวังรอบคอบเพื่อให้บรรลุเป้าหมายของบริษัทฯ

อนึ่ง คณะกรรมการตรวจสอบได้พิจารณาเลือก บริษัทสำนักงานเอินส์แอนด์ ยัง
จำกัดเป็นผู้สอบบัญชีของบริษัทฯ อีกวาระหนึ่งสำหรับงวดบัญชีสิ้นสุดวันที่ 31 ธันวาคม 2550
และได้แจ้งคณะกรรมการบริษัทฯ ให้นำเสนอที่ประชุมใหญ่ผู้ถือหุ้นประจำปี2549 พิจารณาแต่งตั้ง
นายณรงค์ พันตาวงษ์ ผู้สอบบัญชีรับอนุญาตเลขที่ 3315 หรือ นายศุภชัย ปัญญาวัฒโน
ผู้สอบบัญชีรับอนุญาตเลขที่ 3930 หรือ นางสาวศิราภรณ์ เอื้ออนันต์กุล ผู้สอบบัญชีรับอนุญาตเลขที่
3844 คนใดคนหนึ่งแห่ง บริษัท สำนักงานเอินส์ แอนด์ ยัง จำกัด เป็นผู้สอบบัญชีของบริษัทฯ
รวมทั้งขออนุมัติค่าสอบบัญชีจำนวน 4,200,000 บาท

(ผู้ช่วยศาสตราจารย์วัธนี พรรรณเชษฐ์)

ประธานคณะกรรมการตรวจสอบ ในนามของคณะกรรมการตรวจสอบ

บริษัท เดลต้า อีเลคโทรนิคส์ (ประเทศไทย) จำกัด (มหาชน)